Felix Chakuto

Phelippi Benito (Felix) Chakuto (☆ 26 di ougùstùs 1891 na Kòrsou - † 20 di sèptèmber 1967 na Kòrsou) tabata un trahadó di haf kurasoleño ku na 1922 a organisá un wèlga grandi di haf di Kòrsou. Su lucha pa e derechonan di e trahadónan di haf a kondusí na e promé kontrato di trabou kolektivo den historia di e isla. Chakuto ta wòrdu konsiderá un pionero sindikal di Kòrsou.

 Biografia 
Felix Chakuto a nasé dia 26 di ougùstùs 1891 na Kòrsou i tabata bini di un famia pober. Su mama Ana Hooi tabata kòki serka un famia na Pietermaai. Komo mucha el a bai St. Vincentiusschool. Despues di intento en vano pa haña trabou, komo hóben e ta disidí di bai nabegá. E tabata biba den Karakas na Otrobanda.

Na prinsipio di dékada binti di siglo 20 tabatin hopi intrankilidat den haf di Kòrsou. Debí na malkontentu tokante redukshon di pago, e trahadónan di haf a kuminsá tene akshon di wèlga desde luna di aprel di 1922. Dia promé di yüli 1922 obreronan, sostené pa R.K. Volksbond, a lanta nan propio sindikato: ‘Liga di Trahadornan di Haf’, e promé sindikato na Antias, e tempu ei konosí komo kolonia Kòrsou i Dependensianan (Curaçao & Onderhorigheden). Fin di 1922 e sindikato a kambia su nòmber pa ‘Liga San Telmo’ i tabata konta 276 miembro.thumb|265px|left|Barku den haf di Kòrsou (potret di Soublette et Fils saká entre 1915 i 1920) E situashon tenso a surgi despues ku e agensianan di barku a manda buska trahadónan venezolano pa kibra e wèlga. Ora e proseso largu di negosiashon ku e agensianan no a resultá bou di guia di Chakuto i asta intermediashon di prokurador general John B. Gorsira, e trahadónan di haf a lanta, kousando disturbio den Punda dia 17 di yüli. E wèlguistanan a drenta ofisina di ‘Koninklijke West-Indische Maildienst’ (KWIM), kompania di barku, ku tabata paga nan pa karga i deskargá barku, i tabatin konfrontashon ku polis i guarnishon. Komo konsekuensia di lòsmentu di tiru di atvertensia tabatin vários herido i dos morto. Esaki tabata e promé akshon di wèlga organisá na Kòrsou despues di e Rebelion Grandi di 1795.

Chakuto mes a bai entregá serka prokurador general. E ta wòrdu sentensiá ku e kastigu mas altu ku tur esnan kondená, esta nuebe aña di prizòn pa su papel di lider den e disturbionan rònt di e wèlga. Su mama a bai pleita p’e i dor di intermediashon di mgr. Verriet Chakuto ta risibí klemensia despues di 3 aña ku 2 luna. El a bolbe tuma un papel di lider sindikal, aunke ku sintimentu miksto debí na e krítika ku e mester a soportá pa su resistensia.

Chakuto ta muri lubidá, na edat di 76 aña, dia 20 di sèptèmber 1967.

 Honor 
 Despues di su morto a kambia nòmber di e edifisio di sindikato na Emmastraat pa Sede obreril Felix Chacuto. 
 Na 1968 a duna e espasio na Otrobanda entre de Rouvilleweg i Klipstraat e nòmber di Plasa Felix Chacuto. E busto di Chakuto aktualmente riba e plenchi ta datá di 1993 i esaki a remplasá e kabes di bròns ku a wòrdu develá na aña 1984. 
 Den dékada ochenta di siglo 20 e Asosiashon Promoshon Konsenchi Istóriko a tuma e inisiativa pa konmemorá e lantamentu di e trahadónan di haf di 1922.

 Literatura 
 Manuel A. Fray: Un yiu di pueblo, novela basá riba e wèlga di haf di 1922 (1931)
 Römer-Kenepa, Nolda: Welga di Trahadornan di haf na 1922, Willemstad, Kòrsou 1986

Category:Hende
Category:Historia di Kòrsou
Category:Sindikalismo